b"\n_START_ARTICLE_\nPere Torrent Peret\n_START_SECTION_\nBiografia\n_START_PARAGRAPH_\nNeix a Barcelona l'any 1945. Realitza la seva formaci\xc3\xb3 a l'Escola Massana i als 20 anys inicia la seva activitat professional. Durant el seu per\xc3\xadode de formaci\xc3\xb3 treball\xc3\xa0 juntament amb altres joves dissenyadors com Josep Maria Trias a l'estudi del grafista Josep Pla Narbona._NEWLINE_Cinc anys despr\xc3\xa9s, el 1970 compta amb un estudi propi. El 1976 va a Par\xc3\xads durant sis anys, treballant com a il\xc2\xb7lustrador freelance i director d'art a Delpire-Advico, en Grapphorm i Prisunic._NEWLINE_Un any despr\xc3\xa9s torna a Barcelona s'hi estableix de forma definitiva; \xc3\xa9s en aquest moment a partir del qual es consolida com a dissenyador i realitza un gran nombre d'enc\xc3\xa0rregs per a importants empreses i institucions com ara TV3, La Vanguardia, el MACBA, l'Ajuntament de Barcelona. Ha participat en nombroses exposicions col\xc2\xb7lectives i individuals i \xc3\xa9s autor de diversos llibres en els_NEWLINE_que exposa part de les seves creacions acompanyades de textos propis sobre la seva visi\xc3\xb3 de temes socials, filos\xc3\xb2fics i pol\xc3\xadtics.\n_START_SECTION_\nEstil i influ\xc3\xa8ncies\n_START_PARAGRAPH_\nL'obra de Pere Torrent es caracteritza per la multitud i la varietat de referents en la qual es basa; fet que aporta una gran riquesa, no tan sols a nivell formal, sin\xc3\xb3 tamb\xc3\xa9 a nivell sem\xc3\xa0ntic._NEWLINE_Peret, al llarg de la seva traject\xc3\xb2ria com a dissenyador i il\xc2\xb7lustrador, desenvolupa diversos estils d'il\xc2\xb7lustraci\xc3\xb3 a trav\xc3\xa9s de multitud de t\xc3\xa8cniques com ara la il\xc2\xb7lustraci\xc3\xb3 vectoritzada, el gravat, el ready-made i el collage._NEWLINE_A part de la seva vessant m\xc3\xa9s art\xc3\xadstica, tamb\xc3\xa9 ha creat logotips i cartells en els quals hi aplica una t\xc3\xa8cnica m\xc3\xa9s depurada i sint\xc3\xa8tica. Podr\xc3\xadem dir que aquesta t\xc3\xa8cnica est\xc3\xa0 lligada formalment a les seves il\xc2\xb7lustracions d'estil pictogr\xc3\xa0fic._NEWLINE_Per una altra banda, com a clar testimoni del tarann\xc3\xa0 experimental de Peret, cal nomenar les seves peces tridimensionals, que es troben a peu entre l'escultura, el ready-made i el collage._NEWLINE_Quant a les influ\xc3\xa8ncies, el dissenyador pren elements estil\xc3\xadstics d'artistes com Paul Klee, El Lizzitzky, Kandinsky, Picasso, Mondrian entre altres pintors de les avantguardes art\xc3\xadstiques del segle XX._NEWLINE_Talment, algunes de les figures que Peret sol representar posseeixen una aparen\xc3\xa7a primitiva, basada en les pintures rupestres d'una cova a Tassili n'Ajjer, al sud d'Alg\xc3\xa8ria._NEWLINE_El llenguatge clar i proper que emprat pel dissenyador permet la lectura i comprensi\xc3\xb3 de les seves creacions per part d'un p\xc3\xbablic molt ampli. \xc3\x89s per aquesta ra\xc3\xb3 per la qual Pilar Parcerises classifica l'obra de Peret com a \xe2\x80\x9cun punt de trobada entre high & low culture\xe2\x80\x9d. Malgrat la facilitat del missatge en la majoria de les seves il\xc2\xb7lustracions, sovint expressa el seu esperit cr\xc3\xadtic i sat\xc3\xadric amb la societat de consum. Tracta temes com les relacions sentimentals, la solidaritat i el respecte per altres cultures, aix\xc3\xad com una reflexi\xc3\xb3 auto-cr\xc3\xadtica envers la nostra cultura._NEWLINE_A part del seu vessant politicosocial, hi incorpora trets propis de llegendes, mites i tradicions com s\xc3\xb3n el minotaure, l'esfinx o les sirenes per tal d'incorporar-se, aix\xc3\xad, al patrimoni cultural._NEWLINE_Per\xc3\xb2 l'il\xc2\xb7lustrador fa un pas m\xc3\xa9s enll\xc3\xa0 i no es queda en el passat sin\xc3\xb3 que incorpora tamb\xc3\xa9 figures pr\xc3\xb2pies de la cultura popular (King Kong, Garfield, Mickey Mouse\xe2\x80\xa6) com a objectes de la seva s\xc3\xa0tira."